Apple lancerer ny udgave af den billige iPhone SE

iPhone SE har efterhånden nogle år på bagen og selv om den ikke har været lige så populær som den “rigtige” iPhone serie, så udfylder den et hul i markedet. I erkendelse af det har Apple her til aften lanceret en ny udgave af den billige iPhone. Og selv om den ligner et levn fra forrige årti, så tag ikke fejl – det er en af markedets hurtigste telefoner.

Designet går igen

På ydersiden ligner iPhone SE nogenlunde sig selv. Den har stadig de ret markante kanter – især i top og bund – og den har også den efterhånden sjældent sete startknap, der ellers forsvandt fra den almindelige iPhone serie med iPhone 11 serien der afløste 8 og 10. Men der er mange for hvem startknappen faktisk er den foretrukne måde at interagere med telefonen, så for dem vil det være en kærkommen mulighed for at få en hurtig telefon – men i det velkendte design.

A15 processor er hjernen

Den nye SE har selvfølgelig fået en processoropgradering – og det er faktisk en af de allerhurtigste processorer til en telefon overhovedet, den er blevet udrustet med: A15 Bionic. Det er samme processor, der sidder i iPhone 13 serien. Du får med andre ord ganske imponerende ydelse i en relativt billig telefon.

Nyt kamera

Kameraet er også blevet opgraderet – blandt andet med den nyeste udgave af HDR, Smart HDR 4. Der er også blevet arbejdet med en klogere AI, der ifølge Apple burde give en grundlæggende forbedring af både billed- og videokvalitet.

iPhone SE nu med 5G

Den forrige version af SE havde “kun” 4G, men siden er 5G jo som bekendt dukket op, og i Danmark er vi allerede langt med at rulle det nye netværk ud. Med 5G indbygget i den nye iPhone SE får man dermed også en af de billigste muligheder for at købe en telefon med understøttelse af 5G.

iPhone SE fås i modeller med 64, 128 og 256 GB i farverne midnat, stjerneskær og (PRODUCT)RED. Prisen starter ved 3.999 kroner. Den kan forudbestilles fra fredag den 11. marts kl. 14.00 dansk tid, og den vil være tilgængelig fra fredag den 18. marts.

Apple lancerer ny udgave af den billige iPhone SE